Kim Christiansen (DF), 2012-12-13:
... hvis nogle skulle have glemt det.
Også fra Dansk Folkepartis side skal der trods alt lyde en anerkendelse af hr. Rasmus Prehns imødekommenhed og villighed til at diskutere et eller andet i det videre udvalgsarbejde.
Så håber vi selvfølgelig ikke, at vi render ind i et løftebrud hen ad vejen i den udvalgsbehandling, men at hr. Rasmus Prehn også er parat til at sætte handling bag sine løfter her i salen.
For det her er væsentligt.
Det er væsentligt, hvis vi kan være med til at sikre de unge en bedre køreuddannelse, til at give dem noget mere erfaring.
Den forrige regering havde sammen med Dansk Folkeparti taget hul på den øvelse ved at tillade 15-årige at køre på knallert.
Det skyndte man sig så at rulle tilbage, fordi den nuværende regering mener, at det er bedre, at man kommer fra 30 km/t. og så op i en BMW med 200 hestekræfter; det er jo noget, der virkelig giver sikkerhed, man får den her relativt glidende overgang – eller mangel på samme, vil jeg sige.
For hele meningen med det her øvelse om det her forslag, som nu bliver fremsat af oppositionen, er netop at lave en mere glidende overgang for de unge mennesker, så man får en blød indkøring i at færdes ude i trafikken.
Det gør man altså ikke på den nuværende måde, der tager man et kørekort, og så er man ellers stort set frit stillet undtagen lige nu med hensyn til motorcykler, men det er så en helt anden sag.
Der neddrosler man også her i januar.
Det er underligt, at vi er så fastlåste i Danmark, når landene omkring os ikke er det – hr. Kristian Pihl Lorentzen nævnte det med hensyn til øvekørsel i Sverige, og i Sverige må man køre motorcykel, når man er 16 år, det må man også i Tyskland.
Tyskland har den her ordning, som vi fremsætter nu i det her forslag, og har gode erfaringer med den.
Så er det da lidt underligt, at man i Danmark siger: Jamen alt det, der foregår i andre lande rundtomkring os, i hvert fald lige på det her område, er ikke noget, vi skal tage ved lære af i Danmark, hvis det ikke passer ind i regeringens kram.
Jeg synes ellers nok, at vi i mange andre sammenhænge får besked på, at nu skal vi da endelig huske at skele til især EU og landene omkring os og drage nytte af de gode erfaringer, man har der.
Det gælder så altså bare ikke på trafikområdet.
Og det synes jeg er lidt beklageligt.
Både justitsministeren og hr. Rasmus Prehn var inde på det her med, at hvis man nu ikke kom ud at køre i 1 års tid, havde man glemt alt, hvad man havde lært.
Jeg har altså større tiltro til de unge mennesker.
Det var forfærdeligt, hvis de glemte så hurtigt.
Hvad så med alle de der nyudklækkede studenter, hvis de har glemt det hele 1 år efter?
Jamen skal vi så have dem op til køreprøve igen?
Det er jo faktisk det, der ligger i det, der bliver sagt om, at man ikke har tillid til, at folk, der ikke har kørt bil i 1 år, kan huske, hvad de har lært.
Så skal vi have dem op til en ny køreprøve, vil jeg sige til hr. Rasmus Prehn.
Det håber jeg ikke.
For der vil jeg også minde om, at vi jo rask væk bytter kørekort taget i alverdens fjerne egne af verden til danske kørekort uden nogen som helst form for forbehold.
Og jeg kunne da godt måske få øje på en eller anden andalusisk bjergbonde, som ikke har den helt store erfaring med at køre på de danske landeveje.
Så hvis man vil ind og se på det, er det jo en helt anden måde vi skal kigge på det på, og som vi skal strikke tingene sammen på.
Så skal vi måske lave en helhedsløsning, også for de unge og knallertkørere og for de unge motorcykelkørere.
Det er også sådan, jeg hører hr. Rasmus Prehns imødekommenhed, nemlig at det kunne vi måske godt diskutere i en beretning, altså hvorvidt man skulle kigge på en samlet pakke i de her spørgsmål fremadrettet for at bedre færdselssikkerheden for de unge mennesker.
Vi ser i Dansk Folkeparti meget frem til den videre udvalgsbehandling.